เงินช็อปวูบ5พันล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ยอดรูดบัตรเครดิตพ.ค.ลด6%
‘นันแบงก์’วุ่นลูกค้าหดแสนใบโพสต์ทูเดย์ — ธปท.เผยยอดใช้จ่ายบัตรเครดิตเดือนแดงเดือด หาย 5,094 ล้านบาท บัตรนันแบงก์ลดมากสุดในระบบ 1.13 แสนใบ 
ธนาคารแห่งประเทศไทย (ธปท.) เปิดเผยว่า ปริมาณการใช้จ่ายผ่านบัตรเครดิตทั้งระบบในเดือน พ.ค. 2553 มียอดใช้จ่ายทั้งสิ้น 7.55 หมื่นล้านบาท ลดลง 5,094 ล้านบาท หรือ 6.32% จากเดือนก่อนหน้าอยู่ที่ 8.06 หมื่นล้านบาท 
ทั้งนี้ ยอดการใช้จ่ายในประเทศลดลง 2,474 ล้านบาท หรือ 4.24% ส่วนยอดการใช้จ่ายผ่านบัตรเครดิตในต่างประเทศลดลง 1,226 ล้านบาท หรือลดลง 25.36% 
ยอดการกดเงินสดผ่านบัตรเครดิตลดลง 1,394 ล้านบาท ลดลง 8.03% ในจำนวนนี้บัตรเครดิตที่ออกโดยธนาคารพาณิชย์ในประเทศลดลงมากที่สุด 1,419 ล้านบาทบัตรของสาขาธนาคารต่างประเทศลดลง 37 ล้านบาท และบัตรของนันแบงก์ลดลง 12 ล้านบาท 
บัตรเครดิตทั้งระบบในเดือน พ.ค. มีจำนวนทั้งสิ้น 13.43 ล้านใบ ลดลง 9.46 หมื่นใบ หรือ 0.7% ถ้าเทียบจำนวนบัตรในเดือน พ.ค. กับเดือน เม.ย. ในระยะเวลาเพียง 1 เดือน จำนวนบัตรที่ออกโดยนันแบงก์ลดลงมากที่สุดในระบบ 1.13แสนใบ ต่างจากบัตรของธนาคารพาณิชย์ในประเทศเพิ่มขึ้น 1.71 หมื่นใบ และบัตรของสาขาธนาคารต่างประเทศเพิ่มขึ้น 1,493 ใบ 
โดยยอดสินเชื่อคงค้างทั้งสิ้น 1.85 แสนล้านบาท เพิ่มขึ้นเล็กน้อย 542 ล้านบาท หรือ 0.29% จากเดือนก่อนที่มียอดคงค้าง 1.846 แสนล้านบาท แบ่งเป็นบัตรเครดิตที่ออกโดยนันแบงก์มียอดสินเชื่อคงค้างเพิ่มขึ้น 566 ล้านบาท บัตรของธนาคารพาณิชย์ในประเทศเพิ่มขึ้น 53 ล้านบาท ส่วนสินเชื่อคงค้างของบัตรที่ออกโดยสาขาธนาคารต่างประเทศกลับลดลง 77 ล้านบาท 
ธปท.ยังรายงานปริมาณสินเชื่อส่วนบุคคลในเดือน พ.ค. ว่า มียอดผู้ใช้สินเชื่อทั้งสิ้น 8.83 ล้านบัญชี เพิ่มขึ้น 2.97 หมื่นบัญชี หรือ 0.34% โดยบัญชีเงินกู้ของธนาคารพาณิชย์ในประเทศเพิ่มขึ้นมากที่สุด 1.65 หมื่นบัญชี รองลงมานันแบงก์เพิ่มขึ้น 1.08 หมื่นบัญชี และสาขาธนาคารต่างประเทศเพิ่ม 2,353 บัญชี ซึ่งบัญชีในระบบทั้งหมดมียอดสินเชื่อคงค้างทั้งสิ้น 2.21 แสนล้านบาท เพิ่มขึ้น 2,729 ล้านบาท หรือ 1.25% 
นายเกริก วณิกกุล รองผู้ว่าการ ด้านเสถียรภาพสถาบันการเงิน ธปท. กล่าวว่า ในขณะนี้ธุรกิจบัตรเครดิตไม่ให้หวือหวามาก ยังขยายตัวได้ตามปกติ โดยมองว่าเพดานอัตราดอกเบี้ยบัตรเครดิตที่ 20% ยังเป็นอัตราดอกเบี้ยที่เหมาะสม และยังมีโอกาสลดลงได้อีกหากตลาดมีการแข่งขันที่มากขึ้น เพราะความเสี่ยงจากหนี้ที่ไม่ก่อให้เกิดรายได้ (เอ็นพีแอล) ของสินเชื่อบัตรเครดิตก็ไม่ได้สูงมาก
สำหรับเกณฑ์ในการกำกับดูแลอัตราดอกเบี้ยค่าธรรมเนียมของ ธปท. ในปัจจุบันยังถือว่าอยู่ในระดับเหมาะสม ทั้งเพดานดอกเบี้ยสินเชื่อบุคคลไม่เกิน 28% บัตรเครดิตไม่เกิน 20%
แหล่งข่าวจากธนาคารพาณิชย์ เปิดเผยว่า สาเหตุที่ยอดใช้จ่ายเดือน พ.ค. ลดลงอย่างหนัก เนื่องจากปัญหาการชุมนุมทางการเมืองของกลุ่มคนเสื้อแดง ทำให้บรรยากาศการใช้จ่ายในประเทศหยุดชะงัก รวมทั้งห้างสรรพสินค้าและร้านค้าในย่านธุรกิจหลายแห่งปิดบริการ